Oikeusministeriö
PL 25		Dnro 37/2009

	00023  VALTIONEUVOSTO	2.9.2009	1 (3)

oikeusministerio@om.fi

Lausuntopyyntönne OM 8/31/2007, 13.7.2009

ERÄIDEN KÄRÄJÄOIKEUKSIEN ASIALLISTA TOIMIVALTAA SELVITTÄNEEN TYÖRYHMÄN MIETINNÖSTÄ 2009:13 

Yleistä

Lausuntopyyntö koskee työryhmän ehdottamaa hallituksen esitystä Eduskunnalle eräiden käräjäoikeuksien asiallista toimivaltaa koskevien säännösten muuttamisesta.

Esityksessä ehdotetaan muutettavaksi meri, ryhmäkanne- ja kiinteistönmuodostamislakeja, ulosottokaarta, yrityssaneerauksesta ja sotilasoikeudenkäyntiasioita käsittelevistä yleisistä alioikeuksista annettuja lakeja, pohjoismaista luovuttamislakia sekä Euroopan unionin rikoksentekijän luovuttamisesta, omaisuuden ja todistusaineiston jäädyttämisestä, konfiskaation tai sakon täytäntöönpanosta tehtyjen puitepäätösten kansallista täytäntöönpanoa koskevia lakeja. Kussakin laissa osoitetaan asianomaisen lain soveltamista koskevat asiat tiettyihin laissa nimettyihin käräjäoikeuksiin. Näihin käräjäoikeuksien asiallista toimivaltaa koskeviin säännöksiin on tehtävä ne tarkistukset, joita käräjäoikeusverkoston uudistamista koskevat vuoden 2010 alusta voimaan tulevat säännökset edellyttävät. 

Olennaisimpana muutoksena esityksessä ehdotetaan osakeyhtiölain muuttamista siten, että osakeyhtiölain soveltamista koskevien asioiden keskittämisestä tiettyihin käräjäoikeuksiin luovuttaisiin. Näitä asioita voitaisiin jatkossa käsitellä kaikissa jäljelle jäävissä käräjäoikeuksissa. Ehdotetut lait ovat tarkoitetut tulemaan voimaan 1.1.2010.

Esityksen sisältö

Valtioneuvoston 12.6.2008 käräjäoikeuksien tuomiopiireistä antaman asetuksen (410/2008) mukaan 1.1.2010 lukien yhdistetään 51 käräjäoikeutta 27 käräjäoikeudeksi, jolloin useimpien käräjäoikeuksien tuomiopiiri laajenee olennaisesti. Uudistuksen yhteydessä myös useimpien käräjäoikeuksien nimet muuttuvat. 

Tiettyä erityisasiantuntemusta vaativat asiaryhmät eli (i) osakeyhtiölain mukaiset asiat, (ii) merioikeusasiat, (iii) yrityssaneerausasiat, (iv) ulosottovalitukset, (v) maaoikeusasiat, (vi) ryhmäkanneasiat, (vii) sotilasoikeudenkäynnit, rikoksen johdosta tapahtuvasta luovuttamisesta Suomen ja muiden Euroopan unionin jäsenvaltioiden välillä sekä Suomen ja 
muiden Pohjoismaiden välillä koskevat asiat, (viii) omaisuuden tai todistusaineiston jäädyttämistä koskevien päätösten täytäntöönpanosta Euroopan unionissa koskevat asiat sekä (ix) EU-sakkotäytäntöönpanolakia ja EU-konfiskaatiolakia koskevat asiat, on niitä koskevissa erityislaeissa keskitetty käsiteltäväksi tietyissä käräjäoikeuksissa. Näin ollaan voitu paremmin taata mainituissa asioissa vaadittavan asiantuntemuksen ja erikoistumisen syntyminen sekä yhdenmukaisen linjan kehittyminen ratkaisukäytännössä. 

Esityksen mukaan edellä mainittuihin käräjäoikeuksien asiallista toimivaltaa koskeviin säännöksiin on tehtävä ne tarkistukset, joita käräjäoikeusverkoston uudistaminen edellyttää, jotta säännökset asian käsittelemisestä tietyssä asiallisesti toimivaltaisessa käräjäoikeudessa koskevat vastaisuudessa käräjäoikeuden sijaan tullutta käräjäoikeutta ja vastaavat voimaan tulevaa käräjäoikeusverkoston uudistamista.

Työryhmän ehdotus on yksityiskohtainen ja harkittu. Keskeisimpänä uudistuksena työryhmä ehdottaa, että käräjäoikeuksien lukumäärän joka tapauksessa vähentyessä nykyisestä, voimassaolevasta osakeyhtiöoikeudellisten asioiden keskittämisestä ainoastaan tiettyihin käräjäoikeuksiin luovuttaisiin ja osakeyhtiölakia muutettaisiin siten, että jatkossa kaikissa käräjäoikeuksissa voitaisiin käsitellä osakeyhtiölain soveltamista koskevia asioita, kuten asian tilanne oli ns. vanhan osakeyhtiölain aikana. 

Suomen Asianajajaliitto on aikaisemmassa lausunnossaan käräjäoikeusverkoston kehittämisestä kiinnittänyt oikeusministeriön huomiota siihen, että maanlaajuisesti mahdollisimman laaja ja hyvä palvelutaso jokaisessa käräjäoikeudessa olisi asianosaisten, asianajajien ja viranomaisten kannalta suotavaa. Tässä tarkoituksessa työryhmän ehdotus siitä, että osakeyhtiölain soveltamista koskevia asioita voitaisiin jälleen käsitellä kaikissa jäljelle jäävissä käräjäoikeuksissa, on varsin kannatettava. Nykyinen oikeustila osakeyhtiölain soveltamista koskevien asioiden tulkinnasta on epätarkoituksenmukainen ja on on omiaan hankaloittamaan osakeyhtiöiden ja osakkeenomistajien toimintaa.

Käräjäoikeusverkoston supistaminen 27:än käräjäoikeuteen on varsin radikaali toimenpide ja aikanaan valmistelun lähtökohtana pidettiin sitä, että kuhunkin maakuntaan jäisi ainakin yksi toimivaltainen käräjäoikeus. Työryhmän ehdotuksessa tästä lähtökohdasta ollaan nyt jälleen poikkeamassa yrityssaneeraus- ja ulosottovalitusasioiden osalta, joita koskevissa asioissa toimivaltaisten käräjäoikeuksien määrä vähenee nykyisestäänkin. 

Tämän vuoksi Suomen Asianajajaliitto esittää uudelleen harkittavaksi sitä, että kussakin maakuntapohjaisessa käräjäoikeudessa voitaisiin edelleen käsitellä yrityssaneeraus- ja ulosottovalitusasioita. Tämä merkitsisi sitä, että esimerkiksi Etelä-Savon käräjäoikeudesta ei siirrettäisi ulosottovalitusasioita pois, vaan yrityssaneerausasiat siirrettäisiin takaisin Etelä-Savon käräjäoikeuteen. Sinänsä yrityssaneeraus- ja ulosottoasioiden käsittely samassa tuomioistuimessa on kannatettavaa, mutta esimerkiksi TE-keskusten ja kihlakunnanvoudinvirastojen sijainti puolestaan puoltaa sitä, että kussakin maakunnassa toimisi edelleenkin yksi käräjäoikeus, joka olisi toimivaltainen käsittelemään sekä yrityssaneeraus- että ulosottovalitusasioita maakunnallisessa yhteistyössä maakunnan muiden viranomaisten kanssa. Kuten esityksessä on todettu, käsiteltävien asioiden määrä ei ole niin suuri, että se aiheuttaisi kokonaiskustannusten nousemista nykyisestä, vaikka toimivaltaisia käräjäoikeuksia yrityssaneeraus- ja ulosottovalitusasioissa olisi ehdotettua lukumäärää enemmän. 

Käräjäoikeuksien tuomiopiirin säilyttäminen maakuntapohjaisina ja käräjäoikeuksien laaja toimivalta on asianosaisten ja asianajajien kannalta tarkoituksenmukaista ja kustannustehokasta. Samalla käräjäoikeuskin olisi paremmin selvillä maakuntansa taloudellisista haasteista ja yritystoiminnan erityispiirteistä.

Johtopäätökset

Edellä esitetyillä perusteilla Suomen Asianajajaliitto pitää esitystä ja lakiehdotuksia kannatettavina ja hyvinä erityisesti osakeyhtiöoikeudellisten asioiden käsittelyyn toimivaltaisten käräjäoikeuksien lukumäärän laajentamisen osalta koskemaan kaikkia käräjäoikeuksia. 

Sen sijaan Suomen Asianajajaliitto esittää uudelleen harkittavaksi sitä, että yrityssaneeraus- ja ulosottovalitusasioita olisi jatkossa toimivaltainen käsittelemään vähintään yksi käräjäoikeus jokaisesta maakunnasta.

Muiden esityksessä käsiteltyjen erityisten toimivaltakysymysten uudistamisen osalta Suomen Asianajajaliitolla ei ole lausuttavaa.

		Helsingissä 2. syyskuuta 2009

		SUOMEN ASIANAJAJALIITTO
	
Riitta Leppiniemi
Suomen Asianajajaliiton puheenjohtaja, asianajaja

LAATI		Jani Syrjänen, asianajaja, Asianajotoimisto Borenius & Kemppinen Oy
 
Suomen Asianajajaliiton lausunnot valmistellaan oikeudellisissa asiantuntijaryhmissä, joiden toiminnassa on mukana noin 120 asianajajaa. Tätä lausuntoa on valmisteltu siiviliprosessioikeuden asiantuntijaryhmässä.